Nordmenn rammet av branndrama i Spania
Én eller flere brannstiftere står bak flere store skogbranner som raser nordøst for Benidorm i Spania. Tirsdag kveld ble det meldt om nye branner i området, der flere tusen nordmenn befinner seg. I feriebyen Alfaz del Pi som ligger langs Costa Blanca bor norske Daniel Arazola. Han følger spent med på situasjonen, og frykter at flammene skal komme nærmere. – Det bekymrer oss at brannene blir påsatt i nærheten av oss. Vi merker at lufta har blitt utrolig varm, og det lukter rett og slett brent, forteller Arazola til VG.Mandag ble 1400 personer evakuert fra Javea-området nordøst for Benidorm, der over 320 hektar skog og flere bygninger er lagt i aske, skriver NTB. Blant dem var det minst ti norske familier, ifølge Spaniaavisen. I etterkant har det oppstått flere branner, og både brannmannskapene og regionpresidenten i Valencia, Ximo Puig, er overbevist om at én eller flere brannstiftere er i sving. – Dette er miljømessig terrorisme, det er ikke bare snakk om å sette vår naturarv i fare, dette angriper folk direkte, sier Puig. Ifølge den spanske avisen El País jobber myndighetene i landet på spreng for å finne brannstifterne. Arazola sier mange av nordmennene i området er svært redde. – Særlig fordi brannene sprer seg så hurtig og fordi det har holdt på siden søndag. Temperaturen her ligger på mellom 37 og 40 grader i skyggen og jorden er knusktørr.Ved 22-tiden tirsdag kveld ble det oppdaget en ny brann i nærheten av Altea og La Nucia som ligger nord for Alicante. Ifølge Arazola har ordføreren i La Nucia vært ute og bedt folk om å holde seg rolige. Lokale brannmannskaper jobber med å få kontroll på flammene, men vinden og mørket har gjort arbeidet vanskelig. – Hjelpemannskaper fra hele fylket er på plass, i tillegg til utallige fly og helikoptre som frakter vann. Flere fly har passert huset vårt de siste timene, og nå skal det visst komme hjelpemannskap fra Alicante i tillegg, sier Arazola.
Norske Daniel Arazola som bor i den spanske feriebyen Alfaz del Pi frykter at skogbrannene skal komme nærmere.